**Pressemelding – badevannskvalitet uke 26**

Miljørettet helsevern – Øvre Romerike tar sommerens badevannsprøver i kommunene Eidsvoll, Gjerdrum, Hurdal, Nannestad, Nes og Ullensaker. Dette gjøres for å sikre at badevannet er trygt å bade i for store og små slik at ingen blir syke av å bade. Vannprøvene testes for E. coli og intestinale enterokokker.

E. coli (Escherichia coli) og intestinale enterokokker er bakterier som stammer fra tarminnhold fra mennesker og dyr. Disse bakteriene dør når de ikke er i et varmblodig dyr. Intestinale enterokokker overlever lenger i naturen enn E. coli som kan overleve noen uker. I tillegg måles temperaturen på badevannet.

Prøvene ble tatt den 28. og 29.juni 2022. Resultatene viser, med et par unntak, verdier betryggende under grenseverdiene for alle badeplassene, dvs. at badevannskvaliteten i hovedsak er god. Det var avvik ved Funnefoss og Fløyta, Gullverket. Årsaken til avvikene er mest sannsynlig store nedbørsmengder i dagene før prøvene ble tatt. Dette er forbigående. Det vil bli tatt nye prøver fra disse 2 stedene i uke 27.

Med hensyn til badevannstemperatur så ble det målt til 20 grader flere steder og laveste temperatur målt til 13 grader (Ørbekkstranda). Badeplassene framstår i det alt vesentlige som rene og ryddige.

**Mye nedbør kan gi dårlig badevann**

Generelt frarådes det å bade etter store nedbørsmengder. Vannet kan etter kraftig regnvær inneholde større mengder tarmbakterier på grunn av avrenning fra terrenget og elver i tilknytning til badestedet. Vannkvaliteten endrer seg raskt og det anses som tilstrekkelig å vente 24 timer etter kraftig regnvær før man bader.

**Blågrønnalger**

Cyanobakterier (blågrønnalger) er en naturlig del av livet i ferskvann. Av og til kan det dannes større ansamlinger av cyanobakterier på tjern og innsjøer og man får en algeoppblomstring.

Cyanobakterier er bare et problem når det er mange av dem, det vil si når vi har en oppblomstring, og kan se dem som farget vann, fargede flak, klumper eller skum i vannet. Enkelte cyanobakterie-arter produserer toksiner (giftstoffer) som kan utgjøre en helserisiko for mennesker og dyr. Ved stor algeoppblomstring, må vi – for å være helt sikker og analysesvar foreligger – oppfordre innbyggerne om å passe på at vann ikke svelges av badende, av beitedyr eller av hunder som drikker vannet, eller bader og slikker pelsen. Det skal likevel en høy konsentrasjon av toksinproduserende cyanobakterier til for at det skal bli alvorlig helsefare.

Observasjon av mistenkt algeoppblomstring, grønnfarget vann eller lignende kan meldes til Miljørettet helsevern – Øvre Romerike eller til kommunen hvor vannet ligger.

Nye badevannsprøver blir tatt i uke 28.

|  |  |  |  |  |
| --- | --- | --- | --- | --- |
| **Lokalitet** | **Parameter** | **Resultat** | **Grenseverdi** | **Temperatur ⁰C** |
| **EIDSVOLL** |  |  |  |  |
| **Andelva (v/E6)**  | Escherichia coli | 85/100ml  | 1000 | 19 |
| Int. enterokokker | 15/100ml  | 400 |
| **Fløyta (Gullverket)** | Escherichia coli | 580/100ml  | 1000 | 20 |
| Int. enterokokker | 260/100ml  | 400 |
| **Nordfløyta**  | Escherichia coli | 15/100ml  | 1000 | 20 |
| Int. enterokokker | 20/100ml  | 400 |
| **Nordre Holsjø**  | Escherichia coli | 10/100ml  | 1000 | 20 |
| Int. enterokokker | 40/100ml  | 400 |
| **Rødvika/Prestsand** | Escherichia coli | 3/100ml  | 1000 | 18 |
| Int. enterokokker | 7/100ml  | 400 |
| **Stensbydammen**  | Escherichia coli | 200/100ml  | 1000 | 15 |
| Int. enterokokker | 440/100ml  | 400 |
| **Støjordet/Ørbekkstranda** | Escherichia coli | 20/100ml  | 1000 | 13 |
| Int. enterokokker | 35/100ml  | 400 |
| **Årnes (Feiring)** | Escherichia coli | 1/100ml  | 1000 | 19 |
| Int. enterokokker | 4/100ml  | 400 |
| **ULLENSAKER** |  |  |  |  |
| **Nordbytjern**  | Escherichia coli | 20/100ml  | 1000 | 20 |
| Int. enterokokker | 40/100ml  | 400 |
| **HURDAL** |  |  |  |  |
| **Meieriodden** | Escherichia coli | 7/100ml  | 1000 | 20 |
| Int. enterokokker | 140/100ml  | 400 |
| **Åsanden** | Escherichia coli | 100/100ml  | 1000 | 19 |
| Int. enterokokker | 460/100ml  | 400 |
| **NANNESTAD** |  |  |  |  |
| **Kverndammen**  | Escherichia coli | 25/100ml  | 1000 | 18 |
| Int. enterokokker | 150/100ml  | 400 |
| **Lima**  | Escherichia coli | 20/100ml  | 1000 | 19 |
| Int. enterokokker | 35/100ml  | 400 |
| **Gåfossen**  | Escherichia coli | 50/100ml  | 1000 | 18 |
| Int. enterokokker | 170/100ml  | 400 |
| **Stordammen**  | Escherichia coli | 15/100ml  | 1000 | 19 |
| Int. enterokokker | 770/100ml  | 400 |
| **NES** |  |  |  |  |
| **Funnefoss/Daskerudstranda**  | Escherichia coli | 820/100ml  | 1000 | 19 |
| Int. enterokokker | 1400/100ml  | 400 |
| **Veslesjøen**  | Escherichia coli | 40/100ml  | 1000 | 20 |
| Int. enterokokker | 110/100ml  | 400 |
| **GJERDRUM** |  |  |  |  |
| **Lysdammen**  | Escherichia coli | 25/100ml  | 1000 | 18 |
| Int. enterokokker | 150/100ml  | 400 |